Кристоф Мекел
Казвам ви

Превод от немски: Венцеслав Константинов, —

chitanka.info

Казвам ви, човекът стори каквото можа.

Трудни думи шептя в тъмнината. Пълзя

глава до глава с жабите и приемаше

по ваше нареждане целувките им.

Видя небето ви, пълно с врани, дво̀ровете ви,

пълни с кучета и съсели,

и хамелеоните ви, неприкрити в горите.

Моля ви, дайте му сега някакъв девиз,

кажете му къде да намери колиба, в която

да смени дрехите си и изплакне устата си.

Пуснете го до себе си, кажете му, че сте доволни,

оставете го малко да се засмее, да подремне,

да поживее, да умре, попейте му, кимнете му с глава!

Позволете му да узнае какво ви е на душата и го потупайте

малко по рамото — всичко това не ви струва нищо.

Сега просто му кажете нещо. Уверете го, че

единствен той е бил в състояние да го стори!

1959

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.